La "Cratschla"

La revista dal Parc naziunal, la "Cratschla", po festegiar quest onn ses 5avel anniversari. Cun quella chaschun n'ha ella betg be survegnì in nov vestgi attractiv en colur, ella è er per l'emprima giada cumparida cumplettamain en rumantsch. La "Cratschla" rapportescha duas giadas ad onn da quai che succeda en il pli grond reservat natiral da la Svizra. Ella dat invista en projects scientifics, infurmescha davart ils pli novs svilups e davart actualitads generalas dal parc. En questa ediziun da stad vegn preschentà l'utschè che dat il num a la revista e che furma er il signet dal Parc naziunal: la cratschla. "La strategia da la cratschla è ina da las pli raffinadas en la natira", scriva il chauredactur Hans Lozza. Ultra da quai pon ins s'infurmar davart la metoda e la finamira d'in project scientific che perscrutescha il cumportament dals chamutschs e vegn descritta ina tura tras ina val nunconuschenta dal parc, la Valetta. La "Cratschla" nun ha be popularisà ses exteriur, ella è er s'averta en il cuntegn ad in public pli vast e main scientific, ella è en il vair senn dal pled sa regiuvinada e daventada attractiva. La "Cratschla" rumantscha u tudestga pon ins abunar dal Parc naziunal a Zernez.

[Pagina rumantscha]